Document ID: 32009R0537

KOMISIJAS REGULA (EK) Nr. 537/2009
(2009. gada 19. jūnijs),
ar kuru groza Regulu (EK) Nr. 1235/2008 attiecībā uz to trešo valstu sarakstu, no kurām jābūt dažiem lauksaimniecības produktiem, kas iegūti ar bioloģiskās ražošanas metodi, lai tos varētu tirgot Kopienas tirgū
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu un jo īpaši tās 33. panta 2. punktu (1),
tā kā:
(1)
Saskaņā ar Regulu (EK) Nr. 834/2007 to trešo valstu saraksts, kuru bioloģiskās produkcijas ražošanas sistēma un kontroles pasākumi ir atzīti par līdzvērtīgiem, ir noteikts III pielikumā Komisijas 2008. gada 8. decembra Regulai (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (2). Ņemot vērā jaunos pieteikumus un informāciju, ko Komisija saņēmusi no trešām valstīm kopš saraksta pēdējās publikācijas, ir jāapsver zināmi grozījumi, kas jāiekļauj sarakstā.
(2)
Austrālijas un Kostarikas iestādes ir lūgušas Komisijai iekļaut jaunu kontroles un sertifikācijas organizāciju. Austrālijas un Kostarikas iestādes ir sniegušas Komisijai visas nepieciešamās garantijas, lai to pārliecinātu, ka jaunās kontroles un sertifikācijas organizācijas atbilst Padomes Regulas (EK) Nr. 1235/2008 8. panta 2. punktā noteiktajiem kritērijiem.
(3)
Indijas iekļaušanas termiņš Regulas (EK) Nr. 1235/2008 III pielikuma sarakstā beidzas 2009. gada 30. jūnijā. Lai izvairītos no tirdzniecības pārtraukšanas, Indijas iekļaušanas termiņš ir jāpagarina. Indijas iestādes ir lūgušas Komisijai iekļaut četras jaunas kontroles un sertifikācijas organizācijas. Indijas iestādes ir sniegušas Komisijai visas nepieciešamās garantijas, lai to pārliecinātu, ka jaunā kontroles un sertifikācijas organizācija atbilst Padomes Regulas (EK) Nr. 1235/2008 8. panta 2. punktā noteiktajiem kritērijiem. Indijas iestādes informēja Komisiju, ka viena kontroles organizācija ir mainījusi nosaukumu.
(4)
Izraēlas iestādes informēja Komisiju, ka viena kontroles organizācija ir mainījusi nosaukumu.
(5)
Dažus lauksaimniecības produktus, kurus importē no Tunisijas, Kopienā pašreiz tirgo saskaņā ar pārejas noteikumiem, kas paredzēti Regulas (EK) Nr. 1235/2008 19. pantā. Tunisija iesniedza Komisijai lūgumu iekļaut to minētās regulas III pielikuma sarakstā. Tā iesniedza informāciju, kas prasīta saskaņā ar minētās regulas 7. un 8. pantu. Minētās informācijas pārbaude un pārrunas, kas pēc tam notika ar Tunisijas iestādēm, deva iespēju secināt, ka noteikumi, kuri šajā valstī regulē lauksaimniecības produktu ražošanu un kontroli, ir līdzvērtīgi Regulā (EK) Nr. 834/2007 noteiktajiem. Komisija veica Tunisijā faktiski piemērojamo ražošanas noteikumu un kontroles pasākumu pārbaudi uz vietas, kā paredzēts Regulas (EK) Nr. 834/2007 33. panta 2. punktā.
(6)
Tādēļ attiecīgi jāgroza Regula (EK) Nr. 1235/2008.
(7)
Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1235/2008 III pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 19. jūnijā

Labels: 3
18
17
6